U-I-48/97
Natisni
Opravilna št.:
U-I-48/97
Datum odločitve:
6. 7. 2000
Objavljeno:
Uradni list RS, št. 66/2000 in OdlUS IX, 185
ECLI:
ECLI:SI:USRS:2000:U.I.48.97
Akt:
Zakon o pokopališki in pogrebni dejavnosti ter o urejanju pokopališč (Uradni list SRS, št. 34/84 in 26/90) (ZPPDUP), 2. čl.

Odlok o gospodarskih javnih službah v občini Ravne na Koroškem (Medobčinski uradni vestnik, št. 9/94), 8. tč. 1. odst. 5. čl.
Izrek:
Člen 2 Zakona o pokopališki in pogrebni dejavnosti ter o urejanju pokopališč (Uradni list SRS, št. 34/84 in 26/90) ni v neskladju z Ustavo.

Osma točka prvega odstavka 5. člena Odloka o gospodarskih javnih službah v občini Ravne na Koroškem (Medobčinski uradni vestnik, št. 9/94) ni v neskladju z Ustavo in zakonom.
Evidenčni stavek:
Določitev pokopališke in pogrebne dejavnosti za obvezno gospodarsko lokalno javno službo, kot izhaja iz zakonske ureditve, ni v neskladju z ustavno zagotovljeno svobodno gospodarsko pobudo, pa čeprav je bil zakon sprejet v sistemu drugačne družbenoekonomske ureditve. Gre namreč za dejavnost, ki je jih iz pietetnih, zdravstvenih in sanitarno-higienskih razlogov ni mogoče zagotavljati na prostem trgu.
Geslo:
Komunalne dejavnosti, pokopališka pogrebna služba.
Javne službe, gospodarske javne službe.
Občina, javne službe (pokopališče, pogrebna služba).
Javna korist.
Svobodna gospodarska pobuda.
Občina, pristojnost za urejanje lokalnih zadev.
Ustavno sodišče, sklep o delnem sprejemu pobude.
Načela pravne države.
Pravna podlaga:
Ustava, 2., 74., 140. čl.
Zakon o gospodarskih javnih službah (ZGJS), 3., 7., 68. čl.
Zakon o lokalni samoupravi (ZLS), 21. čl.
Zakon o Ustavnem sodišču (ZUstS), 21. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-76/91 z dne 10. 3. 1994, Uradni list RS, št. 20/94 - OdlUS III,20, št. U-I-49/95 z dne 4. 3. 1999, Uradni list RS, št. 24/99 - OdlUS VIII,45.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Primožič, d.o.o., Ravne na Koroškem
Datum vloge:
12. 2. 1997
Vrsta odločitve:
odločba
Vrsta rešitve:
ugotovitev – ni v neskladju z Ustavo/zakonom
Dokument:
US20250
Dokument v PDF obliki:
U-I-48-97_sklep.pdf
133 KB
Prenesite datoteko
U-I-48-97_odl..pdf
135 KB
Prenesite datoteko
U-I-48/97
3.7.1997
S K L E P
Ustavno sodišče je v postopku za preizkus pobude za začetek postopka za oceno ustavnosti in zakonitosti, ki jo je vložila gospodarska družba Primožič d.o.o., Ravne na Koroškem, ki jo zastopa Alojz Osojnik, odvetnik v Velenju, na seji dne 3. julija 1997
s k l e n i l o :
1. Pobuda za začetek postopka za oceno ustavnosti in zakonitosti Odloka o preoblikovanju "Komunalnega podjetja Prevalje" v "Javno komunalno podjetje LOG", v družbo z omejeno odgovornostjo (Medobčinski uradni vestnik občin Dravograd, Maribor, Pesnica, Radlje ob Dravi, Ravne na Koroškem in Ruše, št. 10/94) se zavrže.
2. Pobuda za začetek postopka za oceno ustavnosti 2. člena Zakona o pokopališki in pogrebni dejavnosti ter o urejanju pokopališč (Uradni list SRS, 34/84) in osme točke 5. člena Odloka o gospodarskih javnih službah v občini Ravne na Koroškem (Medobčinski uradni vestnik, št. 9/94) se sprejme.
3. Pobuda za začetek postopka za oceno ustavnosti 3. člena in prvega odstavka 6. člena Zakona o pokopališki in pogrebni dejavnosti ter o urejanju pokopališč se zavrne.
4. Predlog, da se do končne odločitve zadrži izvrševanje osme točke 5. člena Odloka o gospodarskih javnih službah v občini Ravne na Koroškem, se zavrne.
O b r a z l o ž i t e v :
A.
1. Pobudnica je gospodarska družba, ki opravlja pogrebne storitve. V pobudi navaja, da sta Odlok o gospodarskih javnih službah v Občini Ravne na Koroškem in Odlok o preoblikovanju "Komunalnega podjetja Prevalje" v "Javno komunalno podjetje LOG" v nasprotju s ustavnimi določbami o svobodni gospodarski pobudi in prepovedi omejevanja konkurence (74. člen Ustave), z drugim odstavkom 1. člena in prvim odstavkom 3. člena Zakona o gospodarskih javnih službah (Uradni list RS, št. 32/93 - v nadaljevanju: ZGJS), kakor tudi s 1. in 17. členom Zakona o varstvu konkurence (Uradni list RS, št. 18/93 - v nadaljevanju: ZVK), saj naj bi bilo mogoče pogrebne storitve zagotavljati v pogojih proste konkurence na trgu in ker naj bi se smele obvezne gospodarske javne službe določiti le z zakonom.
2. Pobudnica predlaga, da Ustavno sodišče do končne odločitve zadrži izvrševanje navedenih izpodbijanih odlokov. Nastanek težko popravljivih škodljivih posledic utemeljuje z dejstvom, da naj bi bila zaradi izpodbijanih predpisov ovirana pri opravljanju svoje dejavnosti, ogrožena pa naj bi bila tudi njena eksistenca.
3. Prav tako meni, da so določbe Zakona o pokopališki dejavnosti ter urejanju pokopališč (v nadaljevanju: ZPPDUP), ki določajo, da je pogrebna dejavnost komunalna dejavnost posebnega družbenega pomena, ki jo opravljajo komunalne organizacije oziroma krajevne skupnosti, in določbe, da je prevoz umrlega dovoljen samo s posebej prirejenimi vozili komunalnega podjetja oz. krajevne skupnosti, v nasprotju s 74. členom Ustave, drugim odstavkom 1. člena in prvim odstavkom 3. člena Zakona o gospodarskih javnih službah ter s 1. in 17. členom Zakona o varstvu konkurence.
4. Z odločbo Upravne enote Ravne na Koroškem št. 313-246/94-3 naj bi bila pobudnici dana koncesija oziroma dovoljenje za organiziranje in izvajanje pogrebnih storitev. Pobudnica podrejeno meni, da za naštete dejavnosti posebna koncesija sploh ni potrebna.
B. - I.
5. Ustavno sodišče na podlagi 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča med drugim o ustavnosti in zakonitosti predpisov in splošnih aktov za izvrševanje javnih pooblastil. Odlok o preoblikovanju "Komunalnega podjetja Prevalje" v "Javno komunalno podjetje LOG", v družbo z omejeno odgovornostjo, ni predpis, temveč akt o reorganizaciji podjetja, oziroma, kot določata 1. in 2. člen, ta odlok ureja statusno preoblikovanje javnega podjetja v družbeni lastnini v družbo z omejeno odgovornostjo. Takšen akt je posamičen akt, čeprav ga je v obliki odloka sprejel občinski svet.
6. Glede na navedeno ni izpolnjena procesna predpostavka iz 21. člena ZUstS za ustavnosodno presojo Odloka o Preoblikovanju "Komunalnega podjetja Prevalje" v "Javno komunalno podjetje LOG", v družbo z omejeno odgovornostjo. Takšno stališče je Ustavno sodišče zavzelo tudi že v zadevi OdlUS III, 44. Ker je Ustavno sodišče pobudo v tem delu zavrglo, tudi ni odločalo o zadržanju izvrševanja izpodbijanih določb odloka.
7. Pobudnica zmotno meni, da Odlok o preoblikovanju "Komunalnega podjetja Prevalje" v "Javno komunalno podjetje LOG", v družbo z omejeno odgovornostjo določa pogrebno dejavnost kot obvezno javno službo. Izpodbijani odlok v 5. členu le našteva dejavnosti, ki naj bi jih družba Komunalno podjetje Log d.o.o. opravljala. Med naštetimi dejavnostmi je pod točko "A. Lokalne javne službe" navedena tudi dejavnost urejanja pokopališč ter pokopališka in pogrebna dejavnost.
B. - II.
8. Ustavno sodišče je sprejelo pobudo za oceno ustavnosti določb ZPPDUP in Odloka o gospodarskih javnih službah, ki opredeljujejo pokopališko in pogrebno dejavnost kot gospodarsko javno službo.
Pokopališka in pogrebna dejavnost, ki je bila v prejšnjem komunalnem sistemu opredeljena kot dejavnost posebnega družbenega pomena, je v novem sistemu zagotavljanja materialnih javnih dobrin na podlagi 68. člena ZGJS opredeljena kot gospodarska javna služba. Ker gre za lokalno gospodarsko javno službo, lokalna skupnost z odlokom predpiše način njenega opravljanja.
9. V nadaljevanju postopka bo Ustavno sodišče ocenilo, ali je zakonska določitev pokopališke in pogrebne dejavnosti kot gospodarske javne službe v skladu z ustavno zajamčenim načelom svobodne gospodarske pobude (74. člen Ustave). Glede na to bo Ustavno sodišče ocenilo tudi izpodbijane določbe odloka.
B. - III.
10. Ustavno sodišče je pobudo za oceno ustavnosti 3. člena in prvega odstavka 6. člena ZPPDUP zavrnilo kot očitno neutemeljeno. Izpodbijani določbi po svoji naravi ne moreta predstavljati kršitve 74. člena Ustave.
11. Določbo 3. člena ZPPDUP, da pokopališko in pogrebno dejavnost opravljajo in pokopališča urejajo komunalne organizacije združenega dela oziroma krajevne skupnosti, je organizacijska določba, ki se z uveljavitvijo ZGJS ne uporablja več, saj ta zakon določa način in oblike izvajanja gospodarskih javnih služb. Z vzpostavitvijo sistema javnih služb ZGJS določa naslednje oblike zagotavljanja javnih služb: v režijskem obratu, v javnem gospodarskem zavodu, v javnem podjetju, z dajanjem koncesij osebam zasebnega prava in z vlaganjem javnega kapitala v dejavnost oseb zasebnega prava.
12. Določbo prvega odstavka 6. člena ZPPDUP, da je prevoz umrlega dovoljen samo s posebej prirejenimi vozili komunalne organizacije oziroma krajevne skupnosti, je treba ob vzpostavitvi novega sistema zagotavljanja javnih dobrin razumeti tako, da mora izvajalec javne službe prevoz umrlih opravljati s posebej v ta namen prirejenim vozilom.
B. - IV.
13. Ustavno sodišče sme do končne odločitve v celoti ali delno zadržati izvršitev izpodbijanih predpisov, če bi zaradi njihovega izvrševanja lahko nastale težko popravljive škodljive posledice.
14. Iz navedb pobudnice izhaja, da je bila 19.10. 1994 registrirana kot gospodarska družba za organiziranje in izvajanje pogrebnih storitev. Z odločbo Upravne enote Ravne na Koroškem št. 313-246/94-3 z dne 24.2.1995 je pobudnica na podlagi šestega odstavka 4. člena Zakona o gospodarskih družbah (Uradni list RS, št. 30/93) šele dobila dovoljenje, da sme začeti opravljati v odločbi naštete dejavnosti. S to odločbo je ugotovljeno, da pobudnica izpolnjuje tehnične pogoje, ki jih za opravljanje te dejavnosti določajo posebni predpisi. Te določbe nikakor ni mogoče razumeti, kot to zmotno meni pobudnica, tako, da ji je bila z njo dana koncesija. Postopek podelitve koncesije za opravljanje določene gospodarske javne službe je opredeljen v ZGJS in jo je mogoče pridobiti samo na tak način.
15. Z izvrševanjem osme točke 5. člena Odloka o gospodarskih javnih službah v občini Ravne na Koroškem, ki določa, da je pokopališka in pogrebna dejavnost obvezna javna služba, pobudnici ne nastajajo težko popravljive škodljive posledice.
Odlok, ki je opredelil pokopališko in pogrebno dejavnost kot obvezno javno službo, je namreč začel veljati že 2. oktobra 1994, to pomeni, še preden je bila pobudnica registrirana za opravljanje te dejavnosti. Pobudnici ta odlok onemogoča opravljanje dejavnosti, za katero je registrirana, na trgu v pogojih svobodne konkurence, ne more pa se sklicevati na to, da ji odlok, ki je bil sprejet še pred njeno registracijo, povzroča težko popravljive škodljive posledice, ker bi morala namreč vedeti, da je pokopališka in pogrebna dejavnost gospodarska javna služba in da bo to dejavnost lahko opravljala samo na podlagi koncesije.
C.
16. Ustavno sodišče je sprejelo ta sklep na podlagi 25., 26. in 39. člena Zakona o Ustavnem sodišču (Uradni list RS, št. 15/94) v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo s šestimi glasovi proti trem. Proti so glasovali sodniki Jerovšek, Šinkovec in Ude.
P r e d s e d n i k
dr. Lovro Šturm
U-I-48/97
6.7.2000
O D L O Č B A
Ustavno sodišče je v postopku za oceno ustavnosti in zakonitosti, začetem na pobudo družbe Primožič, d.o.o., Ravne na Koroškem, ki jo zastopa Alojz Osojnik, odvetnik v Velenju, na seji dne 6. julija 2000
o d l o č i l o :
1. Člen 2 Zakona o pokopališki in pogrebni dejavnosti ter o urejanju pokopališč (Uradni list SRS, št. 34/84 in 26/90) ni v neskladju z Ustavo.
2. Osma točka prvega odstavka 5. člena Odloka o gospodarskih javnih službah v občini Ravne na Koroškem (Medobčinski uradni vestnik, št. 9/94) ni v neskladju z Ustavo in zakonom.
O b r a z l o ž i t e v
A.
1. Pobudnica je gospodarska družba, ki opravlja pogrebne storitve. V pobudi navaja, da sta Odlok o gospodarskih javnih službah v Občini Ravne na Koroškem (v nadaljevanju: Odlok) in Odlok o preoblikovanju "Komunalnega podjetja Prevalje" v "Javno komunalno podjetje LOG" (v nadaljevanju: Odlok o preoblikovanju) v nasprotju z ustavnimi določbami o svobodni gospodarski pobudi in prepovedi omejevanja konkurence (74. člen Ustave). V nasprotju naj bi bila tudi z drugim odstavkom 1. člena in s prvim odstavkom 3. člena Zakona o gospodarskih javnih službah (Uradni list RS, št. 32/93 - v nadaljevanju: ZGJS), kakor tudi s 1. in 17. členom Zakona o varstvu konkurence (Uradni list RS, št. 18/93 - v nadaljevanju: ZVK), saj naj bi bilo mogoče pogrebne storitve zagotavljati v pogojih proste konkurence na trgu, obvezne gospodarske javne službe pa naj bi se smele določiti le z zakonom. Prav tako meni, da so določbe Zakona o pokopališki in pogrebni dejavnosti ter o urejanju pokopališč (v nadaljevanju: ZPPDUP), ki določajo, da je pogrebna dejavnost komunalna dejavnost posebnega družbenega pomena, ki jo opravljajo komunalne organizacije oziroma krajevne skupnosti, in določbe, da je prevoz umrlega dovoljen samo s posebej prirejenimi vozili komunalnega podjetja oz. krajevne skupnosti, v nasprotju s 74. členom Ustave, z drugim odstavkom 1. člena in s prvim odstavkom 3. člena ZGJS ter s 1. in 17. členom ZVK.
Predlaga tudi, naj Ustavno sodišče do končne odločitve zadrži izvrševanje osme točke prvega odstavka 5. člena Odloka, ki kot občinsko javno službo določa pokopališko in pogrebno dejavnost.
2. Državni zbor na pobudo ni odgovoril. Odgovor pa je posredovala Občina Ravne - Prevalje. Iz njenega odgovora izhaja, da je Občina Ravne - Prevalje ena od pravnih naslednic Občine Ravne na Koroškem in da je bila veljavnost izpodbijanega Odloka potrjena s statutarnimi sklepi. Meni, da je določitev pogrebne in pokopališke dejavnosti kot gospodarske javne službe v skladu z ZPPUDP in ZGJS, saj gre za dejavnost, ki iz pietetnih, zdravstvenih in sanitarno-higienskih razlogov ne more biti predmet proste konkurence in se izvajati v odvisnosti od trenutnega tržnega interesa.
B.
3. Ustavno sodišče je s sklepom št. U-I-48/97 z dne 3. 7. 1997 pobudo v delu, ki se nanaša na Odlok o preoblikovanju, zavrglo v delu, ki se nanaša na oceno ustavnosti 3. člena in prvega odstavka 6. člena ZPPDUP, pa zavrnilo. Zavrnilo je tudi predlog, da se do končne odločitve zadrži izvrševanje 8. točke prvega odstavka 5. člena Odloka. Pobudo pa je sprejelo v delu, ki se nanaša na 2. člen ZPPDUP in 8. točko prvega odstavka 5. člena Odloka. Sklenilo je, da bo ocenilo, ali je določitev pokopališke in pogrebne dejavnosti kot gospodarske javne službe v skladu z ustavno zajamčeno pravico do svobodne gospodarske pobude (74. člen Ustave).
4. ZPPDUP v prvem odstavku 1. člena opredeljuje pokopališko in pogrebno dejavnost kot tisto dejavnost, ki obsega pogrebne storitve, storitve v zvezi z upepeljevanjem in oddajanje prostorov za grobove v najem. V 2. členu opredeljuje pokopališko in pogrebno dejavnost kot komunalno dejavnost posebnega družbenega pomena. Z uveljavitvijo ZGJS je bil vzpostavljen popolnoma nov sistem zagotavljanja materialnih javnih dobrin.
Sistem gospodarskih javnih služb je nadomestil dotedanji sistem dejavnosti posebnega družbenega pomena. ZGJS je v prvi alinei prvega odstavka 68. člena določil, da se dejavnosti, ki so bile v trenutku njegove uveljavitve z zakoni ali z občinskimi odloki določene kot dejavnosti posebnega družbenega pomena na področjih materialne infrastrukture, do določitve gospodarskih javnih služb s področnimi zakoni, štejejo za gospodarske javne službe.
Na tej podlagi je tudi pokopališka in pogrebna dejavnost opredeljena kot gospodarska javna služba, saj novi zakon, ki bi na novo opredelil obseg javne službe v okviru pokopališke in pogrebne dejavnosti, še ni bil sprejet.
5. Po določbi prvega odstavka 140. člena Ustave spadajo v pristojnost občine lokalne zadeve, ki jih občina lahko ureja samostojno in ki zadevajo samo prebivalce občine. Lokalne zadeve javnega pomena, ki jih samostojno opravlja občina, primeroma našteva Zakon o lokalni samoupravi (Uradni list RS, št. 72/93 in nasl. - v nadaljevanju: ZLS) v 21. členu. Med zadeve, ki so lokalne zadeve javnega pomena, uvršča tudi urejanje, upravljanje in skrb za lokalne javne službe ter še posebej organiziranje opravljanja pokopališke in pogrebne dejavnosti. Način opravljanja pokopališke in pogrebne dejavnosti kot obvezne lokalne gospodarske javne službe ob upoštevanju določbe 3. in 7. člena ZGJS predpiše občina z odlokom.
6. Ustava vsem gospodarskim subjektom pri njihovem gospodarskem poslovanju zagotavlja svobodno gospodarsko pobudo (prvi odstavek 74. člena). Ustava izrecno določa, da zakon določa pogoje za ustanavljanje gospodarskih organizacij ter da se gospodarska dejavnost ne sme izvajati v nasprotju z javno koristjo (drugi odstavek 74. člena). Vsebina in meje javne koristi so razvidne iz zakonske ureditve posameznega področja. Na področju izvajanja gospodarskih javnih služb je vsekakor najpomembnejše, da se materialne javne dobrine kot proizvodi in storitve v javnem interesu zagotavljajo trajno in nemoteno. Teh javnih potreb ni mogoče vedno in v celoti zagotavljati na trgu, saj je pridobivanje dobička podrejeno zadovoljevanju javnih potreb (tako Ustavno sodišče že v odločbi in sklepu št. U-I-76/91 z dne 10. 3. 1994; Uradni list RS, št. 20/94 in OdlUS III, 20).
7. Ustavno sodišče je v odločbi št. U-I-49/95 z dne 4. 3. 1999 (Uradni list RS, št. 24/99 in OdlUS VIII, 45) pojasnilo, da se z gospodarskimi javnimi službami, ki jih je sistemsko uredil ZGJS, zagotavljajo materialne dobrine kot proizvodi ali storitve, katerih trajno in nemoteno proizvajanje je v javnem interesu. Ta javni interes se po Zakonu kaže v tem, da gre za zadovoljevanje javnih potreb, kadar in kolikor jih ni mogoče zagotavljati na trgu, ter da je pri zagotavljanju teh dobrin pridobivanje dobička podrejeno zadovoljevanju javnih potreb.
Vzpostavitev pravne ureditve, ki temelji na ustavni določbi, da se gospodarske dejavnosti ne smejo izvajati v nasprotju z javno koristjo, predstavlja dopustno omejitev svobodne gospodarske pobude (74. člen Ustave). ZGJS je s tem določil obseg javnega interesa, ki se zagotavlja z javnimi službami. Neko gospodarsko dejavnost je tako v skladu z ustavno zajamčeno svobodno gospodarsko pobudo dopustno z zakonom določiti kot gospodarsko javno službo, če gre za zagotavljanje prej omenjenega javnega interesa. Glede gospodarskih dejavnosti, ki so lahko opredeljene kot gospodarske javne službe in se torej za njihovo izvajanje vzpostavi javnopravni režim in s tem omeji svobodna gospodarska pobuda, ZGJS tako podaja iz upravne teorije znano materialno definicijo javne službe. S tem je zakonodajalec opredelil pravni režim javnih služb, saj nobena gospodarska dejavnost ni javna služba sama po sebi, temveč to postane s trenutkom vzpostavitve javnopravnega režima, ki je njeno bistvo. Vzpostavitev takšnega pravnega režima za izvajanje gospodarske dejavnosti pa ima za posledico dolžnost Vlade ali lokalne skupnosti, da določita način izvrševanja javne službe, kot tudi njeno obvezno izvajanje (3. in 7. člen ZGJS).
8. Glede na pomen pokopališke in pogrebne dejavnosti, kot izhaja iz zakonske ureditve, določba izpodbijanega 2. člena ZPPDUP ni v neskladju s 74. členom Ustave, pa čeprav je bil Zakon sprejet v sistemu drugačne družbenoekonomske ureditve. Pri tem Ustavno sodišče sprejema tudi argument Občine, da gre za dejavnosti, ki jih iz pietetnih, zdravstvenih in sanitarno-higienskih razlogov ni mogoče zagotavljati na prostem trgu.
9. Ustavno sodišče je pri oceni izpodbijane zakonske določbe upoštevalo, da je določitev pokopališke in pogrebne dejavnosti kot obvezne lokalne gospodarske javne službe na podlagi izpodbijane določbe 2. člena ZPPDUP v povezavi z določbo 68. člena ZGJS še vedno prehodna. Po oceni Ustavnega sodišča obstoj in čas trajanja prehodne ureditve še nista v nasprotju z načeli pravne države (2. člen Ustave). Ustavno sodišče je pri odločitvi upoštevalo tudi dejstvo, da je na podlagi ZLS organiziranje opravljanja pokopališke in pogrebne službe v izvirni pristojnosti lokalne samouprave in da je občina pri določitvi pokopališke in pogrebne dejavnosti kot lokalne gospodarske javne službe upoštevala zgoraj opredeljeno javno korist pri njenem izvajanju.
10. Občina Ravne na Koroškem je tako na podlagi določb ZPPDUP, ZGJS in ZLS v izpodbijani osmi točki 5. člena Odloka z določitvijo pokopališke in pogrebne dejavnosti kot lokalne gospodarske javne službe izvrševala svoje z zakoni določene obveznosti oziroma pristojnosti. Ker je pokopališka in pogrebna dejavnost določena kot lokalna gospodarska javna služba z zakonom (2. člen ZPPDUP v povezavi z 68. členom ZGJS), se skladno s prvim odstavkom 3. člena ZGJS, ki določa, da se obvezne gospodarske javne službe določijo z zakonom, šteje za obvezno lokalno javno službo. Občina zato s svojim odlokom, s katerim po drugem odstavku 3. člena in po 7. členu ZGJS določi tudi način opravljanja lokalnih javnih služb, ni mogla določiti ničesar drugega, kot da je določila pokopališko in pogrebno dejavnost kot obvezno lokalno javno službo. Glede na to in ker je Ustavno sodišče ugotovilo, da 2. člen ZPPDUP ni v neskladju s 74. členom Ustave, tudi 8. točka prvega odstavka 5. člena Odloka ni v neskladju z Ustavo in zakonom.
C.
11. Ustavno sodišče je sprejelo to odločbo na podlagi 21. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Odločbo je sprejelo soglasno.
P r e d s e d n i k
Franc Testen